پریس ریلیز

ٹی ڈی ای اے نے خواتین کے سیاسی و شہری حقوق کے تحفظ کے جامع منصوبے ’ہم راہنما ‘کا آغاز کردیا

**اسلام آباد، فروری 10، 2020:** ٹرسٹ فار ڈیموکریٹک ایجوکیشن اینڈ اکاؤنٹیبلٹی (ٹی ڈی ای اے) خواتین کے جمہوری حقوق کے تحفظ اور سیاسی و شہری سرگرمیوں میں ان کی بامعنی شمولیت کو یقینی بنانے کے لیے WE’RE Leaders (ہم راہنما) منصوبے کا آغاز کرر ہا ہے۔کینیڈین حکومت کی معاونت سے چلنے والے اس چار سالہ منصوبے کی افتتاحی تقریب پیر کے روز وفاقی دارلحکومت میں منعقد کی گئی جس میں کینیڈین ہائی کمشنر برائے پاکستان عزت مآب محترمہ وِنڈی گلمور بطور مہمانِ خصوصی شریک ہوئیں۔ تقریب میں الیکشن کمیشن، قومی کمیشن برائے وقارِنسواں، سول سوسائٹی تنظیموں اور ذرائع ابلاغ کے نمائندوں نے شرکت کی۔

ہم راہنما منصوبے کے تحت سرکاری و غیر سرکاری اداروں کی استعداد سازی کے ساتھ ساتھ خواتین کے سیاسی و شہری حقوق سے متعلق روایتی اور جدید ذرائع ابلاغ پر آگاہی مہمات چلائی جائیں گی۔ مزید برآں اس پراجیکٹ کے تحت تین لاکھ خواتین کو شناختی کارڈ بنوانے میں معاونت فراہم کی جائے گی۔ یہ سرگرمیاں وفاقی و صوبائی دارلحکومتوں سمیت ملک بھر کے سولہ اضلاع میں سرانجام دی جائیں گی۔

اس موقع پر خطاب کرتے ہوئے کینیڈین ہائی کمشنر نے پاکستان میں خواتین کی سیاسی و شہری امور میں بامعنی شرکت سے متعلق درپیش چیلنجز سے نمٹنے پر زور دیا۔ الیکشن کمیشن کی ایڈیشنل ڈائریکٹر جنرل برائے صنفی امور محترمہ نگہت صدیق نے خواتین کی شناختی کارڈ اور ووٹر رجسٹریشن کی مہم میں ٹی ڈی ای اے کے کردار کو سراہا۔ ٹی ڈی ای اے کے چیف ایگزیکٹو آفیسر جناب شاہد فیاض نے منصوبے کی مالی معاونت پر کینیڈین حکومت اور عوام کا شکریہ ادا کیا۔

ٹی ڈی ای اے 2008 میں قائم کی جانے والی ایک غیر منافع بخش سول سوسائٹی تنظیم ہے جو ایک دہائی سے زائد عرصے سے پاکستانی شہریوں بالخصوص خواتین کے شہری و سیاسی حقوق کے فروغ کے لیے کام کر رہی ہے۔

ہم راہنما منصوبے پر ٹی ڈی ای اے فری اینڈ فئیر الیکشن نیٹ ورک کی 20 رکن تنظیموں کے ساتھ پر مل کر عملدرآمد کر رہا ہے۔ اس منصوبے کے تحت خواتین کی ووٹر رجسٹریشن، الیکشن میں بطور امیدوار حصہ لینے کے لیے ان کی تربیت اور قائدانہ صلاحیتوں کے فروغ کے لیے تربیتی پروگرام جیسی سرگرمیاں شامل ہیں جن کا مقصد خواتین کی سیاست میں شمولیت کے لیے راہ ہموار کرنا ہے۔

###